Maajoukkueeseen Sjölund nousi ensi kerran vuonna 2006 ja pelasi uransa aikana kaikkiaan 69 maaottelua, joissa hän teki 17 maalia. Hän pelasi vuoden 2009 EM-kilpailuissa Suomen kaikissa neljässä ottelussa, yhdessä koko ottelun ja kolmessa kentälle tulleena vaihtopelaajana. Puolivälieräottelussa Englantia vastaan hän teki maalin. Vuoden 2013 EM-kilpailuissa Sjölund pelasi kahdessa Suomen kolmesta ottelusta, toisessa koko ottelun, ja teki alkulohkon ottelussa Tanskaa vastaan Suomen koko kisojen ainoan maalin. Hän toimi Tanska-ottelussa Suomen joukkueen kapteenina.